REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/44-15

4. februar 2015. godine

B e o g r a d

 Z A P I S N I K

 20. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 3. FEBRUARA 2015. GODINE

Sednica je počela u 11,45 časova.

 Odbor je, u skladu sa članom 42. stav 4. Poslovnika Narodne skupštine, održao sednicu van sedišta Narodne skupštine, u gradu Kruševcu. Finansijsku pomoć za održavanje 20. sednice Odbora van sedišta je pružio Program Ujedinjenih nacija za razvoj (UNDP) kroz projekat „Jačanje nadzorne funkcije i javnosti rada Narodne skupštine Republike Srbije“.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Zoran Antić, Milan Kovačević, Miodrag Nikolić, Žarko Bogatinović, Milija Miletić, Marjana Maraš, Jovan Marković, Sabina Dazdarević kao i Dragan Jovanović, zamenik člana Odbora.

Sednici nisu prisustvovali članovi Odbora: Jasmina Obradović, Đorđe Stojšić, Goran Ćirić, Milan Korać, Velimir Stanojević, Dušan Petrović i Arpad Fremond.

Pored članova Odbora sednici je prisustvovao i narodni poslanik Siniša Maksimović.

Pored članova Odbora sednici su prisustvovali: predstavnici Ministarstva poljoprivrede i zaštite životne sredine: prof. dr Zoran Rajić, državni sekretar, Nebojša Milosavljević, Uprava za zaštitu bilja, Budimir Plavšić, Uprava za veterinu, Slobodan Šibalić, Uprava za veterinu, Dragi Nestorović, gradonačelnik Kruševca, Marko Milojević, pomoćnik gradonačelnika za poljoprivredu grada Kruševca, Nenad Budimović, sekretar Udruženja za poljoprivredu, prehrambenu industriju, šumarstvo i vodoprivredu Privredne komore Srbije, Zoran Milićević, udruženje „Spas“, Kraljevo, Aleksandar Negojević, regionalni zadružni savez Kraljeva, Milan Đukić, savez malinara Arilje, Goran Nikolić, udruženje „Agrorazvoj“ Kragujevac, Slobodan Ilić, asocijacija poljoprivrednika Šabac kao i predstavnici sredstava javnog informisanja.

 Pre utvrđivanja dnevnog reda, njegovu izmenu je predložio predsednik Odbora Marijan Rističević**, tako da druga tačka dnevnog reda bude razmatrana kao prva** **tačka.** Predlog Marijana Rističevića je usvojen većinom glasova ( 11 za) tako da je usvojen sledeći

 D n e v n i r e d

1. Analiza uvoza poljoprivredno-prehrambenih proizvoda u prethodnom periodu;
2. Stočarstvo-proizvodnja i spoljnotrgovinska razmena;
3. Bezbednost hrane-aktuelna situacija;
4. Razno.

Pre prelaska na razmatranje prve tačke dnevnog reda usvojeni su, jednoglasno (11 za) zapisnik 15, 16, 17. i 18. sednice Odbora, koje su održane 24. novembra, 9. decembra, 22. decembra i 24. decembra 2014. godine, u tekstu u kome su i predložene. Takođe, jednoglasno je usvojen i predlog narodnog poslanika Dragana Jovanovića, da se po otvaranju pretresa svake tačke dnevnog reda sednice odbora, gosti obrate prema redosledu prijavljivanja za reč.

 Pre prelaska na prvu tačku dnevnog reda, Marijan Rističević je dao reč gradonačelniku Kruševca, Dragom Nestoroviću, koji je pozdravio sve prisutne i zahvalio se Odboru za poljoprivredu, šumarstvo i vodoprivredu zbog održavanja sednice u njihovom mestu. Gradonačelnik je upoznao prisutne sa poljoprivrednim potencijalima Rasinskog okruga, karakteristikama proizvodnje i planovima lokalne samouprave u ovoj oblasti, za naredni period. Nestorović je predstavio osnovne podatke vezane za izvoz sa područja Rasinskog okruga koji iznosi 30 miliona evra, pri čemu prednjači izvoz maline, kupine, sadnica jestivog voća i jabuka.

 Prva tačka dnevnog reda - **Analiza uvoza poljoprivredno-prehrambenih proizvoda u prethodnom periodu**

 U uvodnim napomenama, Nenad Budimović iz Privredne komore Srbije govorio je o stanju stočarstva i prehrambenoj industriji animalnih proizvoda u Srbiji, zaštiti domaće poljoprivredne proizvodnje i padu cena mesa i mleka u Evropskoj uniji. Budimović je predstavio osnovne podatke vezane za uvoz prehrambenih proizvoda u Srbiju i dodao da izvozni potencijali nisu iskorišćeni.

 Marijan Rističević je istakao da je Srbija na samom dnu evropske lestvice kada se govori o stočnom fondu, a neki od razloga su nekontrolisan i prekomeran uvoz mesa (mahom lošeg kvaliteta), znatno niži državni podsticaji nego u drugim zemljama Unije, usitnjenost parcela, nedostatak zadruga, nezadovoljavajuće otkupne cene i nepostojanje dugoročnije i kompleksne Strategije razvoja poljoprivrede. Budućnost Srbije je, prema rečima Rističevića, u proizvodnji organski zdrave hrane, specijalizovanim, manjim porodičnim gazdinstvima, a što se tiče Rasinskog okruga, perspektiva je, s obzirom na prirodne i geografske odlike, u ovčarstvu, voćarstvu i vinogradarstvu.

 Komentarišući trenutno stanje u poljoprivredi, narodni poslanik Miodrag Nikolić je izjavio da ministarka poljoprivrede treba da podnese ostavku ukoliko se u roku od mesec dana ne zaustavi pokolj stoke u Srbiji.

 Sabina Dazdarević, narodni poslanik je iznela predlog da Vlada Srbije usvoji program za razvoj stočarstva i poljoprivrede u regionu Sandžaka ili da prihvati program za razvoj stočarstva poslaničke grupe „SDA Sandžaka-PDD“.

U diskusiji su učestvovali narodni poslanici: Marijan Rističević, Miodrag Nikolić, Milan Kovačević, Dragan Jovanović i Sabina Dazdarević.

 Druga tačka dnevnog reda - **Stočarstvo-proizvodnja i spoljnotrgovinska razmena**

U uvodnim napomenama, Nenad Budimović je izneo podatak da će mesa i mleka biti dovoljno za domaće potrebe, a biće i za izvoz, i to uglavnom prema zemljama CEFTA regiona. (1,4 milijarde litara mleka na godišnjem nivou i 250.000 tona svinjskog mesa). Po njegovim rečima, proizvođače mleka uskoro očekuje kategorizacija i plaćanje mleka prema kvalitetu, a ne samo prema količini. Budimović, je takođe istakao da je u 2013. uvezeno 10.500 tona svinjskog mesa, a prošle godine 18.780 tona, a da je prošle godine uvoz tovljenika iznad 50 kilograma dupliran, dok je povećan izvoz mlađih kategorija svinja.

Narodni poslanik Dragan Jovanović upozorio je da se mora hitno reagovati zbog pada cene tovljenika, te da se mora sprečiti uvoz iz zemalja koje imaju višestruko više subvencije. Članovi Odbora su upozorili i na to da je cena tovljenika u pojedinim delovima Srbije pala na 90 dinara i da u mnogim krajevima nema ko ni da ih kupi.

Državni sekretar prof. dr Zoran Rajić je upoznao članove Odbora sa sastankom ministarke poljoprivrede prof. dr Snežane Bogosavljević Bošković, ministra trgovine Rasima Ljajića i direktora Republičke direkcije za robne rezerve Gorana Tasića, na kome je zaključeno da Ministarstvo poljoprivrede pažljivo prati situaciju u otkupu tovljenih svinja i traži najbolja moguća rešenja, među kojima su i ponovno uvođenje prelevmana za pojedine tarifne brojeve u iznosu od 60 do 120 dinara, kao i intervencija Republičke direkcije za robne rezere. Državni sekretar je najavio i sastanak sa klaničarima od kojih očekuje konkretnu pomoć, dodajući da bi problem plasmana tovljenika trebalo da bude rešen u najskorije vreme u interesu srpskih poljoprivrednika.

Marko Milojević, pomoćnik gradonačelnika za poljoprivredu je istakao da teritorija grada Kruševca obuhvata 85.000 hektara, od čega 50.000 hektara je obradivo poljoprivredno zemljište. Milojević je upoznao članove Odbora sa podatkom da grad Kruševac od 2002 godine raspolaže sa fondom za poljoprivredu u iznosu od 40-50 miliona dinara na godišnjem nivou. Po njegovim rečima, veliki broj domaćinstava je do sada iskoristio sredstva fonda kako bi poboljšali konkurentnost svoje proizvodnje.

U diskusiji su učestvovali narodni poslanici: Marijan Rističević, Miodrag Nikolić i Dragan Jovanović.

Treća tačka dnevnog reda - **Bezbednost hrane-aktuelna situacija**

U uvodnim napomenama, Slobodan Šibalić iz Uprave za veterinu je upoznao učesnike sednice sa nacionalnim programom bezbednosti hrane na tržištu i objedinjenim planskim dokumentima za kontrolu hrane. Iako u ovom trenutku Srbija nema pomenuta dokumenta, svi nadležni organi u segmentu bezbednosti hrane rade svoj posao u skladu sa zakonom, naveo je Šibalić. Po njegovim rečima, Srbija ima savremen sistem kontrole bezbednosti hrane, koji se bazira na preventivnom pristupu.

 U diskusiji su učestvovali narodni poslanici Marijan Rističević i Milija Miletić.

Četvrta tačka dnevnog reda – **Razno**

Pod tačkom razno, narodni poslanik Marjana Maraš je upoznala članove Odbora sa dopisom zemljoradničke zadruge „Rodna Durum“ iz Vrbasa, a u vezi sa nesprovođenjem čl. 95. i 96. Zakona o zadrugama. Takođe, Marjana Maraš je uputila poziv za održavanje sednice van sedišta Narodne skupštine u Vrbasu, gde bi se raspravljalo o problemima zemljoradničkih zadruga.

Na sednici Odbora su svoje probleme izložili i predstavnici grada Kruševca kao i prisutni meštani. Predstavnici udruženja poljoprivrednih proizvođača su apelovali na donošenje Zakona o zadrugama.

Odbor je povodom razmatranja ovih tačaka usvojio sledeći:

 Z A K Lj U Č A K

 I

Zbog ugrožavanja poljoprivredne proizvodnje u Srbiji uvozom visoko subvencionisanih privrednih i prehrambenih proizvoda, Odbor za poljoprivredu, šumarstvo i vodoprivredu preporučuje Vladi, Ministarstvu poljoprivrede i zaštite životne sredine i Ministarstvu trgovine, turizma i telekomunikacija da pod hitno otkupe određenu količinu svinja za Direkciju za robne rezerve i uvedu vancarinske mere - prelevmane za uvoz poljoprivrednih proizvoda, pre svega žive stoke, mesa, sireva, mleka u odgovorajućoj visini .

 II

Odbor preporučuje da se prilikom formulisanja poljoprivredne politike posveti pažnja stvaranju preduslova za razvoj stočarstva, posebno u regionima koji obiluju pašnjacima i livadama, da se hitno otkupi određena količina svinjskog mesa za Republičku direkciju za robne rezerve, uvedu prelevmani i obnove razgovori sa prerađivačima i da se na posledice po budućnost stočnog fonda.

 III

Odbor je veoma zabrinut u vezi problema bezbednosti hrane, zbog nedostatka planskih dokumenata koji su predviđeni Zakonom o bezbednosti hrane kao i zbog delovanja inspekcijskih službi na terenu, imajući u vidu da se Odboru ne dostavljaju planska dokumenta, te da se ispita odgovornost nadležnih iz ministarstava, organa i službi u slučaju ponovnog nesprovođenja Zaključaka Odbora.

 IV

Odbor insistira kod nadležnih državnih organa i zadružnih saveza da se postojeći Zakon o zadrugama dosledno primenjuje, posebno čl. 95. i 96, sve do donošenja novog zakona, a da u novom Zakonu o zadrugama imovinska prava bivših zadruga i zadrugara budu obuhvaćena novim zakonskim rešenjima.

Pošto drugih pitanja i predloga nije bilo, sednica je zaključena u 15,45 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Veljko Racković Marijan Rističević